Paul Kruger-standbeeld moet binne 7 dae weg wees, sê EFFBenjamin Disoloane, voorsitter van die EFF in Pretoria Foto: African News Agency Die Ekonomiese Vryheidsvegters (EFF) het Saterdag geëis dat die stad Tshwane die Paul Kruger-standbeeld op Kerkplein in Pretoria binne sewe dae moet verwyder. “[Burgemeester Kgosientso] Ramokgopa moet verstaan dat hierdie standbeeld daagliks ons mense frustreer,” het Benjamin Disoloane, voorsitter van die EFF in Pretoria, gesê. “Ons mense het nie werk nie, en hulle ontspan in hierdie park. Wanneer hulle hierdie standbeeld sien, frustreer dit hulle. Ons bied aan om die standbeeld te verwyder, want die stad het nie die geld nie.” Disoloane het gesê die EFF bied mannekrag en vervoer aan sodat die standbeeld geskuif kan word. “Ons sal gratis die mannekrag en vragmotors bied. Ons is hier om te wys dat ons bereid is om te help om die standbeeld so gou as moontlik te verwyder.” Hy het gesê die konsultasieprosesse deur die Tshwane-munisipaliteit oor die omstrede standbeeld sal tydrowend en duur wees. “Ons gee hulle sewe dae om die standbeeld te skuif.” Disoloane het gesê as dit nie teen dan verwyder is nie, “sal ons verduidelik wanneer ons daar kom”. Talle metropolisiebeamptes en die polisie se taktiese reaksie-eenheid is in Kerkplein gestasioneer. Die yslike standbeeld is met doringdraad omhein in ŉ poging om dit teen vandale te beskerm. Twee Njala-pantservoertuie van die polisie is ook op Kerkplein. Die Kruger-standbeeld en twee van die vier brandwagte is die afgelope week deur die Erfenisstigting skoongemaak nadat dit met groen verf geskend is. Die betogers het vroeër Saterdagoggend ook ŉ ou Suid-Afrikaanse vlag verbrand en gedreunsing. Hulle het ook plakkate rondgeswaai met die woorde “Paul Kruger se g*t” en “Verwyder die voorvaders van apartheid”. Lees alle vorige berigte oor die standbeelde op Maroela Media.